《神女•书高唐赋后》
清代·沈谦

草香竹暗巫山曙。记宸游、空凝伫。疏疏雨自何来，霭霭云无处所。

此日登台，当年荐枕，闻道佳期在朝暮。怎想像梦里、姚姬不管，深宫细腰苦。

侍臣宋玉偏能赋。动淫思、牵愁绪。岂知惆怅中宵，赢得悲哀万古。

浪说神人，鸣鸾易返，又逢薄怒。今但有、杜宇啼红，花落高唐路。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。